0367.xml
کولمبو ٹیسٹ دلچسپ مرحلے میں داخل، آخری روز جنوبی افریقا کو جیت کیلئے 331 رنز اور سری لنکا کو 9 وکٹیں درکار ہیں
کولمبو ۔ 27 جولائی (اے پی پی) سری لنکا نے اور جنوبی افریقا کی کرکٹ ٹیموں کے مابین سیریز کا دوسرا اور آخری ٹیسٹ دلچسپ مرحلے میں داخل ہوگیا ہے، ٹیسٹ کے پانچویں اور آخری روز میزبان ٹیم سری لنکا کو جیت کیلئے 9 وکٹیں اور جنوبی افریقا کو 331 رنز درکار ہیں، میچ کے چوتھے روز سری لنکا نے اپنی دوسری اننگز 229 رنز پر ڈیکلیئر کرکے جنوبی افریقا کو جیت کیلئے 369 رنز کا ہدف دے دیا۔ کمار سنگاکارا نے 72 اور اینجلو میتھیوز نے ناقابل شکست 63 رنز بنائے۔ مورنے مورکل نے 4 وکٹیں حاصل کیں۔ جواب میں جنوبی افریقا نے کھیل ختم ہونے تک ایک وکٹ کے نقصان پر 38 رنز بنا لئے اور اسے جیت کیلئے 331 رنز کی ضرورت ہے۔ تفصیلات کے مطابق سنہالیز سپورٹس کلب گراؤنڈ کولمبو میں کھیلے گئے ٹیسٹ کے چوتھے روز سری لنکا نے اپنی دوسری نامکمل اننگز 229 رنز 8 کھلاڑی آؤٹ پر ڈیکلیئر کر دی اور جنوبی افریقہ کو جیت کیلئے 369 رنز کا ہدف دیا۔ سری لنکا کی جانب سے کمار سنگاکارا نے عمدہ بیٹنگ کا مظاہرہ کیا اور 72 رنز بنائے، کپتان اینجلو میتھیوز 63 رنز کے ساتھ ناٹ آؤٹ رہے، دیگر بلے بازوں میں اپل تھرنگا 30 ، کوشال سلوا 26 ، مہیلا جائے وردنے صفر، کتھروان وتھنگے 7 ، نروشن ڈکویلا 16، دلروان پریرا 7 اور رنگنا ہیراتھ 4 رنز بناکر آؤٹ ہوئے۔ جنوبی افریقہ کی طرف سے مورنے مورکل نے چار جبکہ ڈیل سٹین اور عمران طاہر نے دو، دو وکٹیں حاصل کیں۔ کھیل ختم ہونے تک جنوبی افریقا نے 369 رنزکے تعاقب میں ایک وکٹ کے نقصان پر 38 رنز بنا لئے اور اسے فتح کیلئے مزید 331 رنز درکار ہیں۔ ڈین ایلگر 13 اور کوئنٹن ڈی کک 21 رنز کے ساتھ ناٹ آؤٹ ہیں۔
APP
27.07.14
0367p.xml
سیریز بچانے کا ٹاسک سری لنکن اسپینرز کے سپرد  369کے ہدف کا پیچھا کرتے ہوئے پروٹیز نے 38پر1وکٹ گنوادی،آج 331رنز درکار میزبان ٹیم کے سنگاکارا اور انجیلو میتھیوز کی نصف سنچریاں،مورکل نے 4وکٹیں لیں
کولمبو(اے ایف پی/اسپورٹس ڈیسک)جنوبی افریقہ کیخلاف سیریز بچانے کا ٹاسک سری لنکن اسپینرز کے سپرد ہو گیا،چوتھے روز 369کے ہدف کا تعاقب کرتے ہوئے مہمان ٹیم نے 38پر ایک وکٹ گنوادی ۔آخری روز اسے فتح کیلیے مزید 339رنز درکار ہوں گے ،قبل ازیں میز بان نے 8وکٹ پر 229رنز بنا کر دوسری اننگز ڈیکلےئرڈ کردی کمار سنگاکار اور انجیلومیتھیوز نے نصف سنچریاں بنائیں ،مورن مورکل نے 4کھلاڑیوں کو آؤٹ کیا،چوتھے دن لنچ کے بعد تقریبا ایک گھنٹے کا کھیل بارش کی نذر ہوا۔تفصیلات کے مطابق پہلی اننگز میں سری لنکن اسپنرز ہیراتھ اور پریرا نے 9وکٹوں کا بٹوارا کیا تھا،اب فتح کیلیے ایک بار پھر انھیں ایسی ہی کار کردگی دکھانی ہوگی۔گذشتہ روز 369کے مشکل ہدف کا پیچھا کرتے ہوئے جنوبی افریقہ نے کھیل ختم ہونے تک ایک وکٹ پر 38رنز بنائے،ڈین ای لجر13اور ڈی کاک 21پر ناٹ آؤٹ رہے،الویروپیٹر سن صفر پر ہیراتھ کا نشانہ بنے۔پیر کو میچ کے آخری روز پروٹیز کو فتح کیلیے کم ازکم 98اوورز میں مزید 331بنانے ہوں گے ،دن کے آغاز میں کمار سنگاکارا رواں سال 10ویں بار 50سے زائد رنز اسکور کرنے میں کامیاب رہے،83پر 3وکٹیں گرنے کے بعد انھوں نے کپتان میتھیوز کے ساتھ 81کی شراکت بنائی،سنگاکارا 72رنز کی عمدہ اننگز کھیل کر مورکل کی گیند پر ڈی کاک کا کیچ بنے،قبل ازیں ٹیم تھارنگا (30)،کوشل سلوا(26)اور مہیلا جے وردنے صفر کی وکٹیں بھی گنوا چکی تھی ،سابق کپتان نے ریورس سوئپ کھیلتے وکت گنوائی،گیند ان کے گلوز سے لگ کر اٹھ گئی اورای لجر نے شارٹ لیگ سے آکر اسے تھاما،آؤٹ قرار دیے جانے پر جے ورد نے ریویو لیا مگر تھرڈامپائر نے فیصلہ تبدیل نہ کیا،یوں انھیں مایوسی سے سر جھٹکتے ہوئت واپس جانا پڑا،سنگاکارا کے آؤٹ ہونے کے بعد میزبان ٹیم کوئی بڑی شراکت نہ بنا سکی ،میتھیوز ثابت قدم رہے مگر دوسرے اینڈ سے پلےئرز کا آنا جانا لگا رہا،ویتھانا کے (7)کا ڈوپلیسی نے الٹے قدموں بھاگتے ہوئے ڈائیو لگا کر شاندار کیچ تھاما۔ڈکوملا 16،پریرا7اور ہیراتھ4رنز کے مہمان ثابت ہوئے،229پر آٹھویں وکت گرنے کے ساتھ ہی میتھیوز اننگز ڈیکلےئرڈ کرنے کا فیصلہ کر کے پویلین واپس چل دیے،انھوں نے ناقابل شکست 63رنز بنائے،مورن مورکل نے 45رنز دے کر 4کھلاڑیوں کو آؤٹ کیا ،ڈیل اسٹین اور عمران طاہر کو 2,2وکٹیں ملیں۔
express
28.07.14